钦定古今图书集成/明伦汇编/交谊典/第112卷 > 宋袁采世范 > 《杂论争竞》
## 钦定古今图书集成/明伦汇编/交谊典/第112卷 > 宋袁采世范 > 《杂论争竞》

凡人之家，有子弟及妇女好传递言语，则虽圣贤同
居，亦不能不争。且人之作事，不能皆是，不能皆合他
人之意。宁免其背后评议。背后之言，人不传递，则彼
不闻知，宁有忿争。惟此言彼闻，则积成怨恨。况两递
其言，又从而增易之，两家之怨，至于牢不可解。惟高
明之人，有言不听，则此辈自不能离间其所亲。
人有讼人而人不校者，人必有所处也。不可以为人
之畏我，而更求以攻之。为之不已，人或出而我辩，恐
理亏不能逃罪矣。

亲戚故旧，人情厚密之时，不可尽以密私之事语之，
恐一旦失欢则前日所言皆他人所凭以为争讼之
资。至有失欢之时，不可尽以切实之语加之，恐忿气
既平之后，或与之通好结亲，则前言可愧。大抵忿怒之际，最不可指其隐讳之事，而暴其父祖之恶。吾之
一时怒气所激，必欲指其切实而言之，不知彼之怨
恨深入骨髓。古人谓“伤人之言深于矛戟”是也。俗亦
谓“打人莫打膝，道人莫道实。”

亲戚故旧，因言语而失欢者。未必其言语之伤人，多
是颜色辞气暴厉，能激人之怒。且如谏人之短，语虽
切直，而能温颜下气，纵不见听，亦未必怒。若平常言
语无伤人处，而词色俱厉，纵不见怒，亦须怀疑。古人
谓“怒于室者色于市”，方其有怒，与他人言，必不卑逊。
他人不知所自，安得不怪？故盛怒之际，与人言语，尢
当自警。前辈有言：“诫酒后语，忌食时嗔。忍难耐，事顺
自强人。”常能持此，最得便宜。

“居乡，不得已而后兴人争，又大不得已而后与人讼”，
彼稍服其不然，则已之，不必费用财物，交结胥吏，求
以快意穷治其仇。至于争讼，财产本无，而强求得理，
官吏贪谬，或可如志，宁不有愧于神明？仇者不服，更
相诉讼，所费财物十数倍于其所直。况遇贤明有司，
安得以无理为有理耶？大抵人之所讼，互有短长，各
言其长而掩其短。有司不明。则牵连不决。或决而不
尽其情。胥吏得以受贿。而弄法蔽者之所以破家也。